Vrou dood, agt voertuie beskadig tydens Badplaas-betoging(Argieffoto: Kent Williamson) Die bestuur van die polisie in Mpumalanga veroordeel die wettelose gedrag van lede van die gemeenskap tydens ŉ betoging Vrydag in Badplaas naby Barberton in Mpumalanga waar ses polisievoertuie, ŉ voertuig van die verkeersdepartement en ŉ voertuig van die provinsiale regering beskadig is. “Terwyl polisiebeamptes besig was om die situasie te beheer, het ŉ vrou noodlottige beserings opgedoen toe ŉ vragmotor in die agt stilstaande voertuie vasgejaag het,” het brig. Leonard Hlathi, woordvoerder van die polisie, gesê. “Twee polisiebeamptes het geringe beserings opgedoen toe hulle ook tydens die betoging aangeval is.” Volgens berigte het betogers vroegoggend bymekaargekom en eise aan ŉ mynmaatskappy in die gebied gestel. “Toe daar nie aan hul eise voldoen is nie, het hulle die paaie met bande, bome en skrootmateriaal versper.” Die polisie het inligting ontvang oor die aktiwiteit en terwyl hulle gemoedere wou bedaar, is hulle met klippe bestook. “Beamptes het motoriste, wat die Badplaas-pad gebruik, aangeraai om van alternatiewe roetes gebruik te maak, uit vrees vir hul lewens en die veiligheid van hul voertuie. Sommige motoriste het egter besluit om te wag vir die situasie om te bedaar. ŉ Vragmotor het tydens die hitte van die stryd die toneel genader en die polisie het die bestuurder gemaan om stil te hou. Die bestuurder het egter nie stilgehou nie en teen agt voertuie gebots. Tydens die ongeluk het ŉ vrou noodlottige beserings opgedoen.” Sy is op die toneel dood verklaar. Die polisie ondersoek ŉ saak van openbare geweld en opsetlike saakbeskadiging. ŉ Saak van strafbare manslag is ook teen die vragmotorbestuurder aanhangig gemaak asook ŉ saak van roekelose of nalatige bestuur. “Die vragmotorbestuurder, ŉ man van Mosambiek, is dadelik in hegtenis geneem. Hy sal na verwagting binnekort in die hof verskyn.” Die polisie en wetstoepassers monitor steeds die situasie.